Erling Bonnesen (V), 2024-11-07:
Tak for det.
Det er vigtigt, at vi passer godt på vores kulturarv og vores kulturhistorie.
Man skal jo, som mange siger, kende sine rødder, for at man også kan bygge fremtiden.
Nyborg Slot-projektet er et super godt projekt.
Allerede i dag er Nyborg Slot jo flot renoveret indvendigt, klar til at opstille flotte historiske udstillinger og formidle kulturhistorien og være en vigtig, synlig del af kulturarven.
Det er bare en skam, at der ikke er nogen, der må komme ind og se det, som det er i dag.
Allerførst en kæmpe, kæmpe stor tak til alle – alle – som bakker op om det her vigtige projekt.
Det er jeg oprigtigt meget glad for.
Det styrker projektet, at der nu også er meget bred opbakning til det.
Det projekt, som vi nu kører igennem, er præcis det projekt, som man lokalt har indgået et kompromis og en aftale om.
Jeg synes, det er vigtigt, at det er lokalt forankret med et bredt flertal til sidst.
Jeg er helt med på, at der er mange forskellige meninger om, hvordan projektet måske kunne have set ud på en anden måde.
Sådan er det jo ofte, og sådan skal det vel også være på kulturområdet, altså at der er mange forskellige meninger.
Det vigtige er så også, at man når frem til en beslutning og en konklusion og får gjort noget ved det, og det er det, man så gør nu ved at få det her kørt igennem som et lokalt projekt efter flere års tovtrækkerier, kan man sige.
Det har stor betydning for Nyborg, selvfølgelig, fordi det ligger der.
Det har det også for hele Fyn og i sidste ende for hele Danmark som en vigtig del af danmarkshistorien, for det er det jo, hvad alle kan se og høre om i en moderne fremstilling og formidling, når det først bliver realiseret.
Jeg tror, det bliver rigtig godt, og jeg både håber og tror, at rigtig mange i fremtiden vil besøge slottet og høre om historien, når hele projektet først er bygget færdigt.
Så som man nok kan høre, er det jo helt naturligt, at man også i min situation her kan sige, at Venstre støtter lovforslaget.
Jeg vil gerne føje til, at det lovforslag, som nu jo bliver en anlægslov, skal sikre gennemførelsen af anlægsprojektet på det historiske Nyborg Slot.
Formålet er, som det også allerede er blevet flot redegjort for af hr. Mogens Jensen fra Socialdemokratiet, at gøre slottets historie mere tilgængelig og nærværende for offentligheden, så både nuværende og kommende generationer også kan opleve den betydning, som slottet har haft for vores land tidligere.
Nyborg Slot er jo Danmarks ældst bevarede kongeborg og har spillet en central rolle i vores historie, bl.a. som mødested for Danehoffet og stedet, hvor Erik Klippings håndfæstning blev underskrevet.
Så når vi diskuterer lovforslaget, taler vi ikke blot om en mulighed for at gøre slottets fortælling mere levende, men også om at give det synlighed som en vigtig del af danmarkshistorien.
Projektet har været på tegnebrættet i mange år og har mødt udfordringer undervejs.
Men med lovforslaget sikrer vi nu klare rammer og fremdrift for projektet, samtidig med at vi respekterer de nødvendige hensyn til miljøet og naturen.
Projektet har været på tegnebrættet i mange forskellige sammenhænge, men nu bliver det heldigvis en realitet.
Så med lovforslaget sikrer vi klare rammer og stabilitet også for projektet, så vi kan skabe den nødvendige fremdrift, samtidig med at det også tager hensyn til miljøet og naturen og nogle af de bekymringer, som der selvfølgelig kan have været undervejs.
Så jeg synes også, der er god grund til at sige, at det er fantastisk godt, at det er lykkedes gennem et stærkt samarbejde med kulturministeren, en bred kreds af folketingsmedlemmer og en meget bred kreds af partier, Kulturudvalget her i Folketinget,
Nyborg Kommune, som også er stort set enige om det, Østfyns Museer, fondene – hvor der selvfølgelig skal nævnes A.P. Møller Fonden, Realdania og Augustinus Fonden – som jo også har kigget lidt på projektet undervejs for at se, hvordan det går, men jo nu bakker fuldtonet op om det – og selvfølgelig rigtig mange lokale ildsjæle og aktører.
Derfor synes jeg, der er en stærk opbakning bag ved det.
Så jeg vil bare sige rigtig mange tak for samarbejdet og kampen undervejs, netop når det gjaldt om at få samarbejdet til at holde.
Sluttelig kan jeg sige, at det handler om kulturhistorien og om at bevare den, formidle den, så alle kan få glæde af den.
Samtidig kan man også sige, som jeg har været inde på, at det har en betydning for fremtidens oplevelsesøkonomi, så det også bliver tænkt ind for fremtiden.
Så vi ser frem til, at lovforslaget her og nu kører igennem og bliver vedtaget, så projektet kan blive endeligt realiseret.
Det er vi i Venstre meget glade for, og det er jeg i særdeleshed glad for.